B. Bugár, podpredseda NR SR: (2005-05-18):
Dávam slovo spravodajcovi, ktorého určil navrhnutý gestorský výbor pre hospodárstvo, privatizáciu a podnikanie, Istvánovi Harnovi. Nech sa páči, pán poslanec, máte mikrofón k dispozícii. I. Harna, poslanec: Ďakujem za slovo. Vážený pán predsedajúci, vážené kolegyne, kolegovia, dovoľte mi, aby som vám ako spravodajca výboru pre hospodárstvo, privatizáciu a podnikanie podal spravodajskú informáciu. Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 564 z 10. mája 2005 ma určil za spravodajcu k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (tlač 1124). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnej stránky všetky náležitosti uvedené v § 67 a 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy. Návrh zákona obsahuje doložku zlučiteľnosti s právom Európskeho spoločenstva a právom Európskej únie. Návrh zákona svojou problematikou nepatrí medzi prioritné oblasti aproximácie práva uvedené v Európskej dohode o pridružení. Problematika návrhu zákona nie je prioritou podľa Partnerstva pre vstup, nepatrí medzi prioritné úlohy vlády Slovenskej republiky podľa Plánu legislatívnych úloh vlády na rok 2005. Vážené kolegyne, kolegovia, k predloženému poslaneckému návrhu zákona považujem ako spravodajca výboru za potrebné uviesť, že účel vyvlastnenia, ktorý v § 108 ods. 2 písm. o) stavebného zákona vyplýva z osobitného predpisu, ktorým je zákon č. 175/1999 Z. z. o niektorých opatreniach týkajúcich sa na prípravu významných investícií a doplnení niektorých zákonov v znení neskorších predpisov, preto nemožno súhlasiť s poslaneckým návrhom zákona. Chcem tiež povedať, že cieľ sledovaný poslaneckým návrhom zákona je v rozpore s vládnym návrhom zákona, ktorým sa dopĺňa zákon č. 50/1976 Zb. o územnom plánovaní a stavebnom poriadku v znení neskorších predpisov a doplnení niektorých zákonov, predložený na rokovanie Národnej rade Slovenskej republiky, ktorý na tejto schôdzi Národnej rady Slovenskej republiky prerokúvame v skrátenom konaní. Preto vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. b) rokovacieho poriadku na tom, že po rozprave nebude pokračovať v rokovaní o tomto návrhu zákona. Pokiaľ by tento môj návrh neprešiel, tak potom v súlade s rozhodnutím predsedu Národnej rady Slovenskej republiky z 25. apríla 2005 č. 1127 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie, rozpočet a menu, Výbor Národnej rady Slovenskej republiky pre hospodárstvo, privatizáciu a podnikanie. Za gestorský výbor navrhujem Výbor Národnej rady Slovenskej republiky pre hospodárstvo, privatizáciu a podnikanie. Odporúčam, aby výbory predmetný návrh zákona prerokovali v druhom čítaní vo výboroch do 20. júna 2005 a v gestorskom výbore taktiež do 20. júna 2005. Pán predsedajúci, otvorte všeobecnú rozpravu. Ďakujem za pozornosť.